**Basmele nopții**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

...Și Crai-Nou iarăși pe luntre

Trece abanosul mării

Peste pletele cărunte

De pe munții înnoptării.

Tot împinge-n lături stele

Cu-ascuțișul prorei curbe

Tăind urletele grele

Aburcate-n cer de turbe.

Velele lăsate-n voie

Curg pe drumuri și poiene

Unde merg cu anevoie

Visele fără de gene.

Și se duc unde s-or duce

Printr-o noapte diafană

Din răscruce în răscruce,

Din poiană în poiană.

Cătând basmele pierdute

Ce-au venit din bărci de Lună

Ca să facă începute

Versurile ce adună

Și poveștile pe care

Le-nălțăm câte oleacă

Ca să spună în cântare

Propoziții ce împacă.

Îmbiind să ne învețe

Firul Luna cum îl toarce

De-a avea o frumusețe

Ce trăiește doar în pace.

Victor Bragagiu